পশ্চিমবঙ্গের চলচ্চিত্র
পশ্চিমবঙ্গের চলচ্চিত্র বলতে কলকাতায় অবস্থিত টালিগঞ্জের চলচ্চিত্র শিল্পভিত্তিক চলচ্চিত্রসমূহকে বোঝানো হয়। এটি টলিউড নামে বেশি পরিচিত। যদিও চলচ্চিত্র শিল্পটি বলিউড, তেলুগু ও তামিল চলচ্চিত্র শিল্প থেকে অনেক ছোট, তবু এটি সমান্তরাল ও আর্ট ফিল্ম নির্মাণ করে বিশ্বব্যাপী সমাদৃত হয়েছে। বিভিন্ন নির্মাতা ও অভিনেতা ভারতীয় জাতীয় চলচ্চিত্র পুরস্কারসহ আন্তর্জাতিক পুরস্কারেও ভূষিত হয়েছেন। বর্তমানে টলিউড থেকে রোমান্টিক ও সামাজিক ছবিই বেশি নির্মিত হয়। সত্যজিৎ রায়ের "পথের পাঁচালী(১৯৫৫)" ১৯৫৬ সালের কান চলচ্চিত্র উৎসবে শ্রেষ্ঠ মানব প্রামাণ্যচিত্র পুরস্কার লাভ করে।